《念奴娇 丁女史昙花图，为吴茂才颖其作》
清代·谈印梅

六萌未驾，忽琼枝摧折，夭桃零落。留得崔徽风貌在，相见丰姿如昨。

十载天涯，浮萍风絮，苦恨郎情薄。深宵篝火，书成谁付鸾鹤。

从此天上人间，生离死别，一样情怀恶。子夜歌成肠已断，休唱丁娘十索。

最苦金闺，年年压线，都为他人作。埋香何处，白杨衰草城郭。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。